Vytautas Radžvilas

Išsilavinimas

Baigė Radviliškio Valerijos Valsiūnienės vidurinę mokyklą (1975–1980 m.). Vilniaus universiteto (VU) Istorijos fakultete studijavo psichologiją (1980–1981 m.). VU Filosofijos istorijos ir logikos katedros stažuotojas, 1981–1984 m. aspirantas, 1984–1989 m. Filosofijos katedros dėstytojas. Stažavosi Viskonsine.
1987 m. filosofijos mokslų kandidatas (apsigynė disertaciją tema „Prancūzų personalizmo istorijos filosofija“; vadovas Bronislovas Genzelis).

Lietuvos Persitvarkymo Sąjūdis

1988 m. Lietuvos Persitvarkymo Sąjūdžio iniciatyvinės grupės narys. Taip pat priklausė vadinamam Sąjūdžio klubui, kuriame aktyviai veikė filosofai, ekonomistai, teisininkai, sociologai. Šis klubas sukūrė alternatyvią Sąjūdžio programą, kuria buvo bandyta apibrėžti, kokia bus atkurta Lietuva. Programa buvo alternatyva oficialiai Sąjūdžio programai, tačiau ji nebuvo svarstoma ir tvirtinama Sąjūdžio Seime. Iš jos buvo paimta ir prie oficialiosios programos pridėta V. Radžvilo rašyta įžanga.

Lietuvos Liberalų Sąjūdis

Vienas iš Lietuvos liberalų sąjungos steigėjų, 1990–1993 m. jos pirmininkas. 1990 m. birželio pabaigoje Vilniaus universitete veikusio liberalų diskusijų klube susibūrė iniciatyvinė Liberalų sąjungos kūrimo grupė, o lapkričio pabaigoje įvyko steigiamasis jos kongresas, kurio metu V. Radžvilas išrinktas partijos pirmininku.
Partijos kūrėjai buvo ir jos užuomazginį branduolį sudarė daugiausia Sąjūdyje aktyviai dalyvavę inteligentai, pirmiausia – humanitarinių ir socialinių mokslų atstovai. Daugelis jų priklausė prie Sąjūdžio laikraščio „Atgimimas“ veikusiam neformaliam klubui, kurio nariai diskutavo svarbiausiais to meto klausimais ir smarkiai prisidėjo propaguojant judėjimo tikslus bei rengiant pagrindinius jo politinius dokumentus ir tekstus.

Akademinė veikla

1989–1999 m. Vilniaus dailės akademijos Filosofijos ir kultūros istorijos katedros vedėjas. Nuo 2000 iki 2018 m. dėstė VU Tarptautinių santykių ir politikos mokslų institute, iki 2013 m. šio instituto Europos studijų katedros vedėjas, nuo 2003 m. profesorius. 2003–2006 m. Demokratinės politikos instituto prezidentas.
2016 m. sausį tapo vienu iš sąjūdžio „Vilniaus forumas“ steigėjų.
Išvertė filosofijos knygų iš anglų kalbos.

Nesutarimai su VU TSPMI administracija

2017 m. gegužės mėn. devyni VU TSPMI studentai kreipėsi į instituto direktorių R. Vilpišauską, reikalaudami, jog V. Radžvilo dėstomas privalomasis programos kursas „Europos idėja: tapatumai ir reprezentacijos“ būtų pakeistas į pasirenkamąjį. Prašymas buvo grindžiamas ir ideologiniais teiginiais, V. Radžvilą kaltinant tuo, jog jo „euroskeptiškos pažiūros iškreipia supratimą apie Europos Sąjungą“, o jo „išsakomas subjektyvus požiūris į ES neleidžia susipažinti su platesniu akademiniu diskursu“. VU TSPMI vadovybė skundą netrukus patenkino bei, pakeitė kitoje studijų srityje dirbančio doktoranto privalomuoju kursu. V. Radžvilui dėl šio sprendimo kreipusis į VU TSPMI vadovybę, ji nepateikė išsamaus ir argumentuoto atsakymo, įrodančio, jog jis buvo priimtas ne dėl ideologinių priežasčių. V. Radžvilo poziciją šiuo klausimu viešai parėmė Lietuvos mokslininkų sąjunga ir Lietuvos aukštųjų mokyklų profesinių sąjungų susivienijimas. Prašymą grąžinti kursui privalomą statusą pateikė 22 VU jį lankę TSPMI alumnai. Šių įvykių kontekste V. Radžvilas grupės VU TSPMI dėstytojų ir studentų taip pat buvo apkaltintas etikos pažeidimais. Tačiau VU TSPMI akademinės etikos komisija nustatė, jog konfliktas yra politinio pobūdžio bei ji „nesiima spręsti dėl akademinės etikos normų pažeidimo faktų“, tokiu būdu nepripažindama ir šių skundų. Vėliau V. Radžvilo darbas VU TSPMI buvo apribotas 2018 m. kovo mėn. VU rektoriui VU TSPMI tarybos teikimu sumažinus konkursų į VU TSPMI profesorių pozicijas skaičių nuo keturių iki dviejų, tokiu būdu buvo panaikintas anksčiau numatytas konkursas į politinės filosofijos profesoriaus vietą. Radžvilui TSPMI administracija siūlė kandidatuoti į Europos studijų profesoriaus vietą, suformuluodama reikalavimus taip, jog jie būtų netinkami V. Radžvilui. VU ir VU TSPMI vadovybė tokį sprendimą pagrindė optimizacijos poreikiu. V. Radžvilas susilaukė plataus visuomenės ir VU studentų palaikymo. 2018 m. balandį prie VU TSPMI buvo surengtas instituto administracijos sprendimus dėl V. Radžvilo kritikuojantis nevyriausybinių organizacijų protestas. 2018 m. gegužę 200 studentų, lankiusių V. Radžvilo dėstytus kursus, kreipėsi į Vilniaus universiteto Rektorių, Senatą ir Tarybą, prašydami atšaukti sprendimą. Prašymus VU teikė žmogaus teises ginančios organizacijos. Sprendimo neteisėtumą pripažino ir specialiai sudaryta VU Senato darbo grupė, kuri, vertindama konkurso į profesoriaus pareigas sąlygas, nustatė, jog „prof. V. Radžvilas nevykdo tyrimų Europos Sąjungos institucijų klausimais, todėl pretenduoti į šias profesoriaus pareigas bei tenkinti šio konkurso sąlygas prof. V. Radžvilas, net ir norėdamas, objektyviai neturėjo galimybių.“ VU Rektorius į Senato išvadas neatsižvelgė. V. Radžvilui sąmoningai atsisakius kandidatuoti į profesoriaus pareigas dėl neobjektyvių konkurso kriterijų bei VU vadovybei nepersvarsčius savo sprendimo, V. Radžvilas iš VU TSPMI pasitraukė 2018 m. rugpjūtį, pasibaigus ankstesnei darbo sutarčiai. Po išėjimo iš TSPMI V. Radžvilas ir toliau dirba VU Filosofijos fakultete. Šią istoriją, socialiniuose tinkluose dažnai vadinamą „Radžviliada“, V. Radžvilas apibendrino teigdamas, jog „jau visus metus trunkantis viešas ir vien todėl labai nemalonus mano konfliktas su VU TSPMI vadovybe seniai nebėra kova dėl darbo vietos. Man visiškai šito nenorint ir dar visai neseniai net nesitikint jis virto kai kuo daugiau – sąmoningu pasipriešinimu VU vis labiau įsivyraujančiai savivalei.“ Istorija taip pat paveikė ir kitų žmonių karjeras – po to, kai V. Radžvilo konflikto su VU TSPMI istoriją viešai pakomentavo ir V. Radžvilo poziciją palaikė prof. Jūratė Laučiūtė, „Lietuvos žinios“ nutraukė su ja bendradarbiavimo sutartį.

Kita veikla

2000 m. Lietuvos aukštojo mokslo tarybos narys. Žmogaus teisių stebėjimo instituto valdybos narys. Piliečių judėjimo „Kitas pasirinkimas“ Tarybos narys. 2003–2006 m. Demokratinės politikos instituto prezidentas.
2016 m. sausį tapo vienu iš sąjūdžio „Vilniaus forumas“ steigėjų. Netrukus tokio pobūdžio forumams susiformavus ir kituose didžiuosiuose Lietuvos miestuose, 2018 m. V. Radžvilas tapo vienu iš juos vienijančio neformalaus visuomeninio judėjimo „Tautos forumas“ iniciatorių.

Požiūris į Lietuvos Persitvarkymo Sąjūdį ištikusią krizę

Sąjūdžiui laimėjus rinkimus ir prasidėjus valdžios dalyboms, tarp įvairių sąjūdininkų grupuočių, iki tol atrodęs vieningas ir stiprus judėjimas ėmė skaidytis ir byrėti.
Didelį nerimą kėlė ir V. Landsbergio bei jo rėmėjų grupės siekis stiprinti valstybėje vienasmenį valdymą. Kaip teigė V. Radžvilas, „masinis atstumtųjų ir išstumtųjų sąjūdininkų pasitraukimas iš politinės veiklos būtų reiškęs tai, kad būtų nepaprastai susiaurėjęs aktyvių atkurtosios valstybės gynėjų ratas, kuris faktiškai būtų susitraukęs iki V. Landsbergio rėmėjų. Todėl teko apsispręsti ir ieškoti naujos politinės organizacijos formos. Netruko paaiškėti, kad yra tik viena galimybė – steigti politinę partiją.“
Dalyvaudamas Sąjūdžio veikloje V. Radžvilas pirmą kartą praktikoje susidūrė su politinėmis intrigomis, tuo metu itin stipriai veikusiomis Sąjūdį, bei buvo atsakingas už jų sprendimą: „buvau mandatų komisijos pirmininkas ir dar neįvykus Sąjūdžio suvažiavimui teko pradėti važiuoti į rinkimus, kur vyko būsimojo suvažiavimo delegatų rinkimai. Faktiškai reikėdavo spręsti labai nemalonius klausimus, kai Sąjūdžio rėmimo grupės, kurios delegatus kėlė, buvo virtusios daug kur pačių niekingiausių intrigų kamuoliais. Kitaip tariant, jau tada, nors buvau jaunas, tik nuo knygų atėjęs žmogus, pirmą kartą supratau, kas yra tikroji politika ir kad čia yra daug įvairesnių tikslų siekiančių žmonių, negu atrodė iš pirmo žvilgsnio.“

Liberalizmo kritika

Liberalų partiją, kartu su bendraminčiais, steigė atsižvelgdamas į Lietuvos Persitvarkymo Sąjūdyje vykusį protautiškai ir provalstybiškai mąstančių jo narių išstūmimą iš organizacijos.
Veikimo Lietuvos liberalų sąjungoje laikotarpiu V. Radžvilas rėmėsi klasikine, XIX a. liberalizmo samprata. Kaip teigė V. Radžvilas, „apibūdinant šį liberalizmą tikslesniais politologiniais terminais, turbūt būtume galėję vadintis konservatyviais liberalais ar liberaliais konservatoriais. Absoliučiai daugumai Liberalų sąjūdžio steigėjų vadinamasis kultūrinis, juolab sumarksistintas, arba kairuoliškas, t. y. leftistinis, liberalizmas buvo visiškai svetimas. Partijos programiniuose dokumentuose nebuvo vietos moralinio reliatyvizmo nuostatoms: Dievas, tauta, Tėvynė, prigimtinė šeima atrodė šventi ir brangintini dalykai.“
Pasak V. Radžvilo, partijai aiškiai laikantis klasikinio liberalizmo krypties bei suformavus į tai orientuotą politinę programą, prie jos destabilizavimo itin prisidėjo partijoje veikęs liberalus jaunimas, kurio branduolį sudarė buvę aktyvūs Lietuvos komjaunimo nariai, partijoje ėmę intensyviai veikti po 1992 m. Seimo rinkimų. Taip pat partijoje vis labiau didėjant verslininkų bei su jais susijusių nusikalstamų grupuočių įtakai, V. Radžvilas atsisakė dalyvauti 1993 m. vykusiuose partijos pirmininko rinkimuose. Vėliau įvairiomis iniciatyvomis skatino partijos narius atsisakyti sekimo verslo interesais bei remtis politiniais liberalizmo principais. Tačiau, kaip teigė V. Radžvilas, situacijai nesikeičiant, „galutinai įsitikinę, kad pakeisti nieko nebeįmanoma, nedvejodami iš jos išstojome, kad vien pačiu savo buvimu neapgaudinėtume ir neklaidintume šalies piliečių. Negalėjome ir nenorėjome tapti kriminalizuotų verslo grupuočių parankiniais ir įkaitais, kokiais sutiko būti įvykusiam perversmui pritarę partijos nariai.“
Vėliau, susidūręs su XXI a. pradžioje Europos Sąjungoje įsitvirtinusio liberalizmo atmainos keliamais pavojais, tapo neoliberalizmo kritiku, daug dėmesio skirdamas politinei filosofijai, tradicinei krikščioniškajai demokratijai. Vytautas Radžvilas kritiškai vertina Europos Sąjungos raidą. Pasak jo, anksčiau krikščioniškosios demokratijos idėjomis grįsta Europos vienybės idėja buvo palaipsniui išstumta neofunkcionalistiniu Ž. Monė projektu, atsiribojančiu nuo Europos civilizacijos antikinių ir krikščioniškų ištakų. Jis teigia, kad dabartinė santvarka subtiliai bando pašalinti idealios tautos, istorijos, valstybės sampratą iš viešojo diskurso.
Dėl savo euroskeptiškų pažiūrų Vytautas Radžvilas buvo dalies studentų apskųstas TSPMI, kuri ėmėsi mažinti V. Radžvilo dėstomų kursų apimtis. Filosofas institutą apkaltino esant ideologine kalve, kur ruošiami ne intelektualai, analitikai, o neoliberalistinę sistemą aptarnaujantys darbuotojai.